九月八日渡淮
作者：李綱
朝代：宋

paragraphs: 長淮渺渺煙蒼蒼，扁舟初脫隋渠黄。
平生見此爲開眼，况復乞身還故鄉。
嗟余涉世誠已拙，徑步不虞機穽設。
空餘方寸炳如丹，北望此時心欲折。
楚天清曉作輕寒，黄蘆着霜聲正乾。
川迴金碧隱窣堵，風遠鍾磬聞龜山。
櫓聲嘔軋歸何處，笑指江臯尋舊路。
松菊荒蕪欲自鉏，盗賊顛翻非所懼。
蟹螯菊蘂風味遒，且須爲盡黄金舟。
世間種種如夢電，此物能消萬古愁。